РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/246-15

18. новембар 2015. године

Б е о г р а д

**З А П И С Н И К**

**СА 32. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 2. ЈУЛА 2015. ГОДИНЕ**

 Седница је почела у 11 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Злата Ђерић, Сузана Шарац, Слободан Перић, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Олена Папуга и Елвира Ковач, чланови Одбора.

 Седници нису присуствовали чланови Одбора: Дубравка Филиповски, Биљана Хасановић Кораћ и Сулејман Угљанин.

 Седници је присуствовала заменица члана Одбора Јелисавета Вељковић.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Утврђивање Предлога закључка поводом разматрања Редовног годишњег извештаја Повереника за заштиту равноправности за 2014. годину;
2. Утврђивање Предлога закључка поводом разматрања Редовног годишњег извештаја Заштитника грађана за 2014. годину;
3. Утврђивање Предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину;
4. Разно.

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА**: Утврђивање Предлога закључка поводом разматрања Редовног годишњег извештаја Повереника за заштиту равноправности за 2014. годину.

 **Председник Одбора** је подсетио да је Одбор на претходним седницама разматрао годишње извештаје независних државних органа и у складу са Пословником на данашњој седници ће утврдити предлоге закључака које ћемо упутити Народној скупштини на усвајање. Предлози заљкучака су електронским путем достављени чановима Одбора и позвао их је да изнесу своје мишљење уколико имају коментаре и предлоге на исте, по утврђеном дневном реду.

 **Елвира Ковач** је изнела предлог у вези тачке 4. Предлога закључка која је значајна због процентуалне заступљености припадника националних мањина у саставу државних органа. Предлаже да се дода орган аутономне покрајине. Поставила је питање да ли би можда требало додати и јавне службе и јавна предузећа. Суштина овог предлога је да тамо где су већина становника нпр. Мађари, Албанци или било која мањина, да нпр. запослени који ради на шалтеру у пошти, а то је јавно предузеће, зна језик националне мањине.

 **Председник Одбора с**е сложио са предлогом Елвире Ковач у делу који се односи на органе аутономне покрајине, а у вези осталих предлога појаснио да су исти обухваћени појмом органа јавне власти.

 Предложио је да Одбор поводом разматрања Редовног годишњег извештаја Повереника за заштиту равноправности за 2014. годину усвоји следећи

ПРЕДЛОГ ЗАКЉУКА

 1. Повереник за заштиту равноправности (у даљем тексту: Повереник) је у свом Редовном годишњем извештају за 2014. годину целовито приказао активности у области заштите од дискриминације.

 2. Народна скупштина позива Владу да без одлагања приступи изради стратешких докумената чије важење истиче у 2015. години, као што су Национална стратегија за побољшање положаја жена и унапређивање равноправности полова, Стратегија за унапређивање положаја Рома, Национална стратегија о старењу, Акциони план за спровођење Стратегије унапређења положаја особа са инвалидитетом, Национални план акције за децу, као и да обезбеди њихово ефикасно спровођење.

 Такође је потребно наставити рад на интегрисању родне перспективе у све одлуке и политике на националном, покрајинском и локалном нивоу, као и обезбедити доследну примену правила о родној анализи нацрта закона и других прописа и анализи њихових ефеката на жене и мушкарце.

 3. Народна скупштина позива Владу да предложи Закон о бесплатној правној помоћи који ће обезбедити делотворан приступ правди, без дискриминације по било ком основу, укључујући и приступ правди жртвама дискриминације, као и Закон о изменама и допунама Закона о забрани дискриминације у циљу постизања пуне усклађености са правним тековинама Европске уније.

 4. Народна скупштина оцењује да је потребно предузети све потребне мере како би састав државних органа, органа аутономне покрајине и локалне самоуправе и других органа јавне власти, одговарао националном саставу становништва на њиховом подручју.

 5. У циљу ефикасне примене антидискриминационих прописа, потребно је континуирано радити на едукацији судија, јавних тужилаца и полицијских службеника из области антидискриминационог права, као и креирати и реализовати едукативне програме намењене наставницима, васпитачима и другим лицима запосленим у школама како би били обучени за препознавање и спречавање дискриминације, промовисање једнакости међу ученицима, активно супротстављање свим врстама дискриминације и спровођење инклузивног образовања.

 Такође је потребно креирати и реализовати едукативне програме намењене запосленима у инспекцијама рада на републичком, покрајинском и локалном нивоу како би били обучени за препознавање и адекватно реаговање у случајевима дискриминације на раду и у вези са радом.

 6. Народна скупштина оцењује да је потребно предузети мере како би се у наставне програме и наставне материјале интегрисале теме које развијају културу мира, толеранције, разумевања и уважавања различитости, родне равноправности и недискриминације. Из наставних материјала потребно је уклонити дискриминаторне садржаје и садржаје који подржавају стереотипе и предрасуде.

 7. Народна скупштина указује да је потребно ускладити правне прописе којима су уређени услови и поступак регистрације нетрадиционалних верских заједница са домаћим и међународним стандардима о равноправности цркава и верских заједница како би се спречила посредна дискриминација ових верских заједница и самих верника.

 8. Народна скупштина оцењује да је потребно обезбедити адекватан пословни простор за рад стручне службе Повереника и учинити га доступним за све грађане и грађанке Србије и наставити са пружањем подршке у отварању регионалних канцеларија Повереника.

 9. Овај закључак објавити у „Службеном гласнику Републике Србије“.

 Такође је предложио да се за известиоца Одбора и представника предлагача на седници Народне скупштине одреди Мехо Омеровић, председник Одбора.

 Чланови Одбора су једногласно УСВОЈИЛИ Предлог закључка поводом разматрања Редовног годишњег извештаја Повереника за заштиту равноправности за 2014. годину.

 **ДРУГА ТАЧКА ДНЕВНОГ РЕДА**: Утврђивање Предлога закључка поводом разматрања Редовног годишњег извештаја Заштитника грађана за 2014. годину;

 **Председник Одбора** је позвао чланове Одбора да изнесу своје ставове поводом текста Предлога закључка достављеног електронским путем. Такође је предложио да се у односу на достављени текст, брише тачка 8. која је стављена као алтернатива. Истакао је да Предлог закључка садржи доста тачака које се односе на права детета из разлога што Одбор за права детета није разматрао овај извештај Заштитника грађана, као и из разлога што права детета спадају у корпус људских права.

 **Елвира Ковач** је предложила да се у тачки 2. конкретизује да се измене односе на Закон о националним саветима националних мањина и Закон о службеној употреби језика и писама, као и доношење нове стратегије.

 **Председник Одбора** је предложио да Одбор поводом разматрања Редовног годишњег извештаја Заштитника грађана за 2014. годину усвоји следећи

ПРЕДЛОГ ЗАКЉУКА

 1. Заштитник грађана је у свом Редовном годишњем извештају за 2014. годину целовито приказао активности Заштитника грађана у области заштите људских и мањинских слобода и права.

 2. У циљу даљег унапређивања правног оквира за остваривање људских и мањинских слобода и права, Народна скупштина позива Владу да предложи даље измене и допуне Закона о националним саветима националних мањина, као и Закона о службеној употреби језика и писама и да донесе нову Стратегију за унапређење положаја Рома и акциони план за спровођење те стратегије.

 3. Полазећи од налаза Заштитника грађана, Народна скупштина оцењује да су учињени напори на унапређењу родне равноправности и права ЛГБТИ особа и подржава предлог Заштитника грађана да се даље унапреде законска решења од значаја за област родне равноправности на начин заснован на политици једнаких могућности.

 Народна скупштина оцењује да, и поред позитивних помака, нису у довољној мери заштићена права жена на заштиту од насиља у породици и партнерским односима, права вишеструко маргинализованих жена, као и права ЛГБТИ особа на недискриминацију и заштиту од насиља и искључивања.

 Народна скупштина изражава забринутост и потребу предузимања хитних мера од стране свих надлежних државних органа и институција и стриктног поштовања важећих прописа и протокола о поступању и сарадњи установа, органа и организација у ситуацијама насиља над женама у породици и у партнерским односима који се односе на борбу против насиља над женама и породичног насиља.

 Народна скупштина истиче неопходност да се важећи прописи ускладе са Конвенцијом Савета Европе о спречавању и борби против насиља над женама и насиља у породици и да се обезбеди пуна примена овог међународног документа.

 4. Полазећи од налаза Заштитника грађана, Народна скупштина оцењује да су учињени напори на унапређењу права детета, посебно у погледу здравствене заштите, заштите деце у медијима и заштите деце од насиља.

 Народна скупштина оцењује да је неопходно предузимати додатне мере ради заштите права деце са сметњама у развоју и инвалидитетом и тешко болесне деце, деце укључене у живот и/или рад на улици, деце жртава сексуалног искоришћавања и сексуалног злостављања.

 Народна скупштина оцењује да је потребно да се успостави механизам истраживања случајева „несталих беба“.

 Народна скупштина оцењује да је потребно да се потврди Факултативни протокол уз Конвенцију о правима детета о процедури подношења притужби Комитету за права детета, као и да се уложе додатни напори у циљу усаглашавања националног законодавства са Конвенцијом Савета Европе о заштити деце од сексуалног искоришћавања и сексуалног злостављања.

 5. Народна скупштина позива Владу да донесе план „деинституционализације“ у Републици Србији, са јасно утврђеним и одрживим планом финансирања тог процеса.

 6. Народна скупштина указује да је неопходно да Влада и други државни органи унапреде сарадњу са Заштитником грађана у поступку припреме нацрта закона и других прописа који се тичу остваривања и унапређења права грађана.

 7. Народна скупштина позива Владу да размотри Предлог одлуке о давању сагласности на Правилник о унутрашњем уређењу и систематизацији радних места у Стручној служби Заштитника грађана.

 8. Обавезује се Влада да, једном у шест месеци, Народној скупштини достави информацију са подацима разврстаним по органима и имаоцима јавних овлашћења на нивоу Републике, која садржи:

* податке о броју препорука које је Заштитник грађана упутио органима државне управе и имаоцима јавних овлашћења на нивоу Републике,
* број извршених и број неизвршених препорука,
* разлоге за непоступање по препорукама.

 9. Овај закључак објавити у „Службеном гласнику Републике Србије“.

 Такође је предложио да се за известиоца Одбора и представника предлагача на седници Народне скупштине одреди Мехо Омеровић, председник Одбора.

 Чланови Одобра су једногласно УСВОЈИЛИ Предлог закључка поводом разматрања Редовног годишњег извештаја Заштитника грађана за 2014. годину.

 **ТРЕЋА ТАЧКА ДНЕВНОГ РЕДА**: Утврђивање Предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину;

 **Председник Одбора** је позвао присутне да изнесу своје коментаре и евентуалне примедбе на текст Предлога закључка који је достављен електронским путем. С обзиром да није било пријављених, председник Одбораје предложио да Одбор поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину усвоји следећи

ПРЕДЛОГ ЗАКЉУКА

 1. Повереник за информације од јавног значаја и заштиту података о личности (у даљем тексту: Повереник) је у свом Извештају о спровођењу Закона о слободном приступу информацијама од јавног значаја и Закона о заштити података о личности за 2014. годину целовито приказао активности Повереника.

 2. Народна скупштина констатује да је потребно да Влада у што краћем року предложи измене и допуне Закона о слободном приступу информацијама од јавног значаја како би се отклониле препреке у његовој примени и остваривању права, као и нови текст Закона о заштити података о личности који би омогућио квалитетнију заштиту права.

 Народна скупштина позива Владу да ради спровођења Стратегије заштите података о личности без одлагања донесе акциони план за спровођење наведене стратегије, као и да донесе подзаконски акт о начину архивирања и мерама заштите нарочито осетљивих података.

 3. Народна скупштина констатује да је потребно да сви надлежни државни органи предузму неопхoдне мере у циљу што потпуније реализације препорука Повереника.

 4. Народна скупштина констатује да је у интересу остваривања права грађана да се обезбеде довољни кадровски капацитети у служби Повереника у оквирима одобрене систематизације радних места, како би се створили услови за благовремено поступање и одлучивање у законским роковима.

 5. Овај закључак објавити у „Службеном гласнику Републике Србије“.

 Председник Одбора је предложио да се за известиоца Одбора и представника предлагача на седници Народне скупштине одреди Мехо Омеровић, председник Одбора.

 Чланови Одбора су једногласно УСВОЈИЛИ Предлог закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину.

 **ЧЕТВРТА ТАЧКА ДНЕВНОГ РЕДА**: Разно.

 Председник Одбора је упознао присутне са иницијативом Посланичке групе Лига социјалдемократа Војводине да Одбор одржи седницу на којој би се разматрао предлог да се 11. јул прогласи Даном сећања на геноцид у Сребреници. Иницијатива је достављена члановима Одбора током претходног дана електронским путем. Дао је реч Олени Папуги.

 **Олена Папуга** је изјавила да је циљ иницијативе посланика ПГ ЛСВ био да се преко Одбора у Народној скупштини разговара о томе шта се десило у Сребреници, какви су наши ставови, да се Народна скупштина и посланици одреде према овом питању. Она је истакла да зна да не може Одбор или Народна скупштина да прогласе Дан сећања, али да је ово иницијатива да се предложи измена закона или да се то уради кроз другу форму те да је ово први корак да се о томе разговара.

 **Злата Ђерић** је подсетила да је Народна скупштина донела 31. марта 2010. године Декларацију о осуди злочина у Сребреници. Такође је навела да је 25. јун дан оснивања једног од најзлогласнијих логора у Хрватској „Слана“ где је убијено 48.000 људи, од тога 8.000 деце, а никада нико није дошао са иницијативом да се бар покуша једна друга држава опоменути да се то обележи. Потомци жртава су то обележили стављањем једног дрвеног крста, што им је једва допуштено. У Сребреници се десио стравичан злочин и у сваком рату се дешавају злочини на свим странама. Злочин ничим не може да буде оправдан, али ова Скупштина је учинила велики искорак када је донела ову декларацију. Даље је навела да треба да осудимо све злочине и ако то радимо, треба да се сећамо и својих жртава, а ова Скупштина је и донела декларацију којом се такође осуђују злочини учињени над припадницима српског народа и грађанима Србије. На крају је цитирала речи папе Војтиле да народ који заборави своју историју нема право на будућност.

 **Председник Одбора** је навео да овај Одбор никада није избегавао расправу о било којој теми која се тиче људских права, па ни кад је у питању овако осетљиво питање. Поновио је да се слаже са оним што је и сама Олена Папуга навела, да је проглашење дана сећања предмет закона. Подсетио је да је на снази Закон о државним и другим празницима у Републици Србији којим је у члану 5. утврђен Дан сећања на жртве холокауста, геноцида и других жртава фашизма у Другом светском раду - 22. април. Такође овим законом је утврђен Дан сећања на српске жртве у Другом светском рату - 22. октобар. Такође је подсетио да Влада може да доноси одлуке којим се уређују питања од општег значаја. У том смислу недавно је 10. јул проглашен за Дан науке као дан рођења Николе Тесле или нпр. 28. фебруар је проглађен Даном књиге. Према томе, то су механизми и процедуре који могу да доведу до тога да се одређени дан прогласи даном сећања. На крају је истакао да су чланови овог одбора увек спремни да разговарају о свему као цивилизовани људи који разумеју патњу и бол оног другог.

 **Олена Папуга** је истакла да иницијатива долази од посланика који долазе из Војводине који живе у мултинационалној средини, па не би волела да се ово схвати једнострано. Можда је 11. јул датум који се веже за Сребреницу, али би можда требало да се шире гледа, да тај дан сећања буде посвећен свим жртвама, са свих страна, јер жртве су жртве и то не треба да буде једнострано.

 **Председник Одбора** је, закључујући седницу Одбора, још једном поновио да о овој иницијативи Одбор не гласа, пошто постоје процедуре на које је указао.

 Седница је закључена у 11.35 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић